## Justícia i Interior convoca la prova per al certificat del personal de servici específic d’admissió a espectacles i establiments públics

*** S’obri el període d’inscripció per a esta prova que es farà a finals d’any a les ciutats d’Alacant, Castelló i València
* El servici d’admissió és obligatori en discoteques, pubs, sales de ball i de festes d’aforament superior a 200 persones, i en espectacles que superen les 500 persones d’aforament**

La Conselleria de Justícia i Interior ha convocat la prova anual per a l’obtenció del certificat de personal de servici específic d’admissió a espectacles i establiments públics. Esta prova es realitzarà a finals de novembre o inicis de desembre en convocatòria única en les ciutats d’Alacant, Castelló i València.

S’ha obert el termini de la convocatòria perquè les persones interessades a obtindre esta acreditació puguen presentar les seues sol·licituds d’inscripció i la documentació necessària, després de la seua publicació en el [DOGV](https://dogv.gva.es/va/resultat-dogv?signatura=2024/9218).

El dret d’admissió està regulat en l’article 33 de la Llei 14/2010, de 3 de desembre, de la Generalitat, d’espectacles públics, activitats recreatives i establiments públics. El reglament pel qual es desenrotlla la mateixa, aprovat pel Decret 143/2015, d’11 de setembre, establix les previsions normatives vigents referides a la reserva, dret i servici d’admissió en els espectacles públics, activitats recreatives i socioculturals i establiments públics.

En este sentit, es preveu l’ordenació del servici específic d’admissió com un deure qualificat per a supòsits determinats, com és el cas de totes les discoteques, sales de ball i sales de festes i per a pubs i karaokes d’aforament superior a 200 persones. Igualment, entre altres supòsits, hauran de comptar amb este servici els espectacles i activitats extraordinàries amb increment de risc i els que, en tot cas, superen les 500 persones d’aforament.

Així mateix, la referida normativa preveu els requisits de les persones aspirants a este servici. Entre estos, s’exigix la majoria d’edat, nacionalitat espanyola o europea o tindre permís de residència i treball, absència d’antecedents penals i la necessitat d’estar en possessió, com a mínim, del títol de graduat en Educació Secundària Obligatòria o Formació Professional de Grau Mitjà, o equivalents a efectes acadèmics o laborals.

**Presentació de sol·licituds**

El formulari de sol·licitud en format paper es facilitarà en les seus de la Conselleria de Justícia i Interior d’Alacant, Castelló o València, en qualsevol de les oficines PROP, en la pàgina web de la Conselleria de Justícia i Interior (àrea d’Interior, apartat ‘Servici Específic d’Admissió – SIGA’) o en la seu electrònica de la Generalitat.

La sol·licitud i la documentació referida en l’apartat anterior es presentarà preferentment per via telemàtica a través de la [pàgina web de la Generalitat](https://breu.gva.es/b/Z6Z5uzVUSc).

Així mateix, es podrà presentar en el registre de la direcció territorial de la Conselleria a Alacant, avinguda Rambla Méndez Núñez, núm. 41; en el registre de l’oficina PROP situada en el carrer Major, núm. 78 de Castelló de la Plana; i en la resta les oficines PROP de la Generalitat.

Les sol·licituds subscrites en l’estranger es podran cursar a través de les representacions diplomàtiques o oficines consulars d’Espanya a l’estranger.

L’examen consta d’una prova psicotècnica i d’una prova teòrica de coneixements sobre matèries jurídiques.

Fecha: 24/09/2024